
Φίλες και φίλοι.

Mε ιδιαίτερη χαρά παρευρίσκομαι σήμερα ενώπιον σας, με αφορμή τη διοργάνωση της 7ης Διεθνούς Έκθεσης για την Αυτοδιοίκηση POLIS 2009.

Μια έκθεση που έχει εξελιχθεί πλέον σε θεσμό αλλά και σημαντικό γεγονός για την Αυτοδιοίκηση.

Φίλες και φίλοι

Η Τοπική Αυτοδιοίκηση είναι ένας θεσμός με ιδιαίτερα χαρακτηριστικά, όπως η αυτοτέλεια και η άμεση επαφή και επικοινωνία με τους δημότες.

Είναι ο θεσμός που βρίσκεται περισσότερο από τον καθένα εγγύτερα στον πολίτη και στα καθημερινά του προβλήματα.

Όλοι όσοι συμμετέχουμε ενεργά σε αυτό το θεσμό, μέσα από τις καθημερινές μας δραστηριότητες καλούμαστε να δώσουμε λύσεις σε μικρά και μεγάλα προβλήματα που απασχολούν όλους τους δημότες μας. 

Προβλήματα που αφορούν τομείς όπως η υγεία, το περιβάλλον, η ποιότητα ζωής, η μόρφωση, η πρόνοια, ο πολιτισμός, ο αθλητισμός, η απασχόληση η κοινωνική πολιτική. 

Η καθημερινότητα της κάθε οικογένειας.

Και για να είναι ευκολότερη και καλύτερη αυτή η καθημερινότητα, η Τοπική Αυτοδιοίκηση πρέπει να φροντίζει για την ύπαρξη και εύρυθμη λειτουργία μιας σειράς κοινωνικών υποδομών, που αναδεικνύουν το ανθρώπινο προφίλ του θεσμού που εκπροσωπούμε.

Μιλάμε για δομές όπως
· Τα δημοτικά ιατρεία

· Οι βρεφονηπιακοί Σταθμοί

· Τα ΚΑΠΗ μας

· Τα κέντρα δημιουργικής απασχόλησης των παιδιών 

· Τα κέντρα οικογενειακού Προγραμματισμού για την ενημέρωση και στήριξη των νέων ζευγαριών.

· Τα γραφεία εθελοντισμού, όπου υπάρχουν.

· Οι δομές πρόληψης της υγείας, που συνήθως λειτουργούν μέσα από τις υποδομές υγείας.

Φίλες και φίλοι

Ως γιατρός πρώτα από όλα και στη συνέχεια ως άνθρωπος που ασχολείται πολλά χρόνια με την Αυτοδιοίκηση, ανήκω σε αυτούς που πιστεύουν ότι η Υγεία και η Πρόληψη θα πρέπει να αποτελούν βασικό άξονα μιας δημοτικής πολιτικής που σχεδιάζεται και υλοποιείται με επίκεντρο τον πολίτη, στο πλαίσιο χάραξης μια ολοκληρωμένης κοινωνικής πολιτικής.

Κανένας δεν μπορεί να αμφισβητήσει ότι ως Αυτοδιοίκηση έχουμε κάνει σημαντικά βήματα μπροστά στον τομέα αυτό, δίνοντας ιδιαίτερη έμφαση στους τομείς της υγείας και της πρόνοιας όλα αυτά τα χρόνια. Κι αυτό παρά τα πενιχρά οικονομικά μέσα που διαθέτουμε αλλά και το ανεπαρκές και αναχρονιστικό θεσμικό πλαίσιο.

Και αυτό αποδεικνύεται στην πράξη.

· Σημαντικό έργο επιτελείται μέσα από τα Δημοτικά Ιατρεία, όπου υπάρχουν, τα οποία φυσικά δεν υποκαθιστούν το ΕΣΥ, αλλά δρουν συμπληρωματικά και παρέχουν πρωτοβάθμια ιατρική φροντίδα σε επίπεδο διάγνωσης. Είναι εκατοντάδες χιλιάδες οι πολίτες που περνούν κάθε χρόνο από τα Δημοτικά Ιατρεία όλης της χώρας, όλων των Δήμων, αναζητώντας από απλή μέτρηση πίεσης, έως και διάφορες υπηρεσίες υγείας.

· Σημαντικός επίσης είναι ο ρόλος των Κέντρων Ψυχοκοινωνικής Στήριξης, που παρέχουν υπηρεσίες συμβουλευτικής από ειδικούς ψυχολόγους, παιδοψυχολόγους και κοινωνικούς λειτουργούς. 

Θεωρώ όμως ότι το επόμενο μεγάλο βήμα που θα οδηγήσει στην περαιτέρω αναβάθμιση των υπηρεσιών που παρέχουμε στους πολίτες, στους τομείς της υγείας, της πρόληψης και της πρόνοιας, μπορεί να γίνει όχι μέσα από την μεμονωμένη δράση καθενός ΟΤΑ ξεχωριστά, αλλά μέσα από την ανάληψη κοινών δράσεων και πρωτοβουλιών.
Μέσα από τη δική μας συνεργασία θα υπάρξει καλύτερο αποτέλεσμα.

Το μοντέλο των διαδημοτικών συνεργασιών μπορεί να αποδειχθεί καθοριστικός πολλαπλασιαστής ισχύος στην προσπάθεια μας να γίνουμε αποτελεσματικότεροι στις διεκδικήσεις μας και χρησιμότεροι στις τοπικές μας κοινωνίες.

Όλοι γνωρίζουμε ότι σήμερα οι ΟΤΑ δεν έχουν την οικονομική δυνατότητα να λειτουργούν επαρκώς στελεχωμένες υπηρεσίες υγείας και πρόληψης. 

Επίσης οι Δήμοι μας, επειδή αποτελούν αυτόνομες διοικητικές οντότητες και εποπτεύονται από το Υπουργείο Εσωτερικών, δεν έχουν:

· Ούτε την κατάλληλη εποπτεία από το Υπουργείο Υγείας για τις υπηρεσίες υγείας και πρόληψης που παρέχουν.
· Ούτε θεσμικά κατοχυρωμένη στήριξη σε επιστημονικό επίπεδο από αρμόδιους φορείς για τα προγράμματα πρόληψης που αναπτύσσουν.
· Επιπλέον, δεν έχουν κοινό διοικητικό πλαίσιο για τη λειτουργία των Δημοτικών Δομών Υγείας, Πρόληψης και Κοινωνικής Αλληλεγγύης.
Σε αυτά τα προβλήματα, η δημιουργία του Διαδημοτικού Δικτύου Υγείας ΟΤΑ έρχεται να δώσει λύσεις.

Λύσεις που μπορούν να δοθούν εφόσον ενώσουμε τις δυνάμεις μας, εφόσον αναλάβουμε κοινές δράσεις, εφόσον μαζί διεκδικήσουμε νέους ρόλους και πρόσβαση σε πόρους που παραμένουν σήμερα αναξιοποίητοι.

Ως Πρόεδρος του Διαδημοτικού Δικτύου Υγείας αλλά και ως Πρόεδρος της Επιτροπής Κοινωνικής Πολιτικής της ΤΕΔΚΝΑ, έχω κατ’ επανάληψη υποστηρίξει την άποψη ότι πρέπει να υπάρξει άμεσα η θέσπιση από την Πολιτεία νομοθετικού πλαισίου που θα καθορίζει τα νέα όρια και τον τρόπο λειτουργίας των Δημοτικών Ιατρείων, που θα είναι προσαρμοσμένος σε όσα ισχύουν σήμερα σε όλη την Ευρώπη.

Κι αναφέρομαι στη θέσπιση κανονισμού λειτουργίας, στην πρόβλεψη για παροχή δυνατότητας συνταγογράφησης, τις αρμοδιότητες, κλπ. 

Κάτι που δυστυχώς δεν έχει γίνει μέχρι σήμερα, με ευθύνη της Κεντρικής Εξουσίας, από την οποία λείπει η βούληση να προχωρήσει σε μια πραγματική μεταρρύθμιση που υπαγορεύεται από τη σύγχρονη κοινωνική πραγματικότητα. 

Μέχρι σήμερα η Πολιτεία αρνείται να αντιληφθεί το προφανές, ότι οι Οργανισμοί Τοπικής Αυτοδιοίκησης έχουν ένα σημαντικό πλεονέκτημα στην άσκηση κοινωνικής πολιτικής σε σχέση με την Κεντρική Εξουσία.
Και το πλεονέκτημα αυτό έγκειται στη δυνατότητα τους να προσεγγίσουν άμεσα τον πολίτη, με τον οποίο έρχονται σε καθημερινή επαφή, «πρόσωπο με πρόσωπο».

Έχουν το πλεονέκτημα να προσεγγίζουν τα προβλήματα στην ουσία τους, με πιο ανθρώπινο και πιο αποτελεσματικό τρόπο. 

Πιο ‘‘εξατομικευμένα’’ αντιμετωπίζοντας την κάθε περίπτωση χωριστά, λαμβάνοντας υπόψη τις ιδιαιτερότητές της. 

Γι’ αυτό το λόγο διεκδικούμε νέους ρόλους και ευθύνες.

Έχουμε επίγνωση του πως λειτουργούν στις υπόλοιπες χώρες της Ευρώπης τα συστήματα πρόληψης υγείας.

Η γνώση αυτή μας επιτρέπει να πιστεύουμε πως ήρθε η ώρα οι Ο.Τ.Α. να αναλάβουν νέες ευθύνες, νέους ρόλους και νέες αρμοδιότητες στον τομέα της υγείας.

Με την εμπλοκή των ΟΤΑ θα μπορέσουμε να προχωρήσουμε ευκολότερα στην αναμόρφωση του Υγειονομικού Συστήματος της χώρας μας.

Αναμόρφωση που θα υπηρετεί τον πολίτη αλλά και θα λαμβάνει υπόψη τη σημερινή δύσκολη δημοσιονομική πραγματικότητα της χώρας.

Μια αναμόρφωση που θα έχει ως βασική φιλοσοφία της την αντιμετώπιση του πολίτη σαν μια ανθρώπινη οντότητα που θέλει να τη διατηρεί υγιή.

Και όχι απλά να την θεραπεύει όταν ασθενήσει. Γιατί η προσέγγιση αυτή έχει αποδειχθεί στην πράξη ότι είναι και λιγότερο επωφελής για την υγεία του πολίτη, αλλά και κοστίζει ακριβότερα.

Αλλά για να το πετύχουμε αυτό πρέπει να δώσουμε έμφαση όχι στη θεραπεία, αλλά στην πρόληψη. 

Πρόληψη στην σωματική αλλά και ψυχική υγεία του πολίτη. 

Η τοπική αυτοδιοίκηση μπορεί να αναλάβει αυτό το ρόλο και αυτή την ευθύνη, με τους ανάλογους πάντα πόρους. 

Αλλά το πρόβλημα δεν είναι οι πόροι. Θα αναφερθώ παρακάτω σε αυτό το ζήτημα.

Αυτό που είναι σήμερα ζητούμενο είναι καταρχήν η δημιουργία ενός ενιαίου πλαισίου λειτουργίας των δομών υγείας στους Ο.Τ.Α.. 
Ώστε όπου υπάρχουν υποδομές παροχής υπηρεσιών υγείας και πρόληψης να λειτουργούν κάτω από ένα ενιαίο και επιστημονικά αποδεκτά πλαίσιο. 

Και να μην επαφίεται ο τρόπος λειτουργίας τους στον «πατριωτισμό» και τις γνώσεις του κάθε Δημάρχου.

Ανάληψη όμως νέων ρόλων και αρμοδιοτήτων σημαίνει διαδημοτική συνεργασία στην ανάπτυξη προγραμμάτων πρόληψης υγείας.

Σημαίνει διεκδίκηση από την κεντρική εξουσία και προώθηση της απαραίτητης νομοθετικής ρύθμισης ώστε η πρόληψη της υγείας να ασκείται μέσα από την τοπική αυτοδιοίκηση, όπως ισχύει σε όλες τις αναπτυγμένες χώρες της Ευρωπαϊκής Ένωσης.
Αυτό είναι ένα βήμα που πρέπει επιτέλους να γίνει και στη χώρα μας.

Και πρέπει να γίνει για πολλούς λόγους.

Ο πρώτος λόγος, είναι καθαρά οικονομικός.
Με την πρόληψη εξοικονομούνται χρήματα.
Η πρόληψη κοστίζει σημαντικά φθηνότερα στο σύστημα υγείας και στο φορολογούμενο από ότι η θεραπεία. 

Το νοικοκύρεμα των οικονομικών της υγείας, που σήμερα είναι περισσότερο από ποτέ πιο αναγκαίο, με βάση την οικονομική κατάσταση της χώρας, προϋποθέτει και θέτει ως πρωταρχικό στόχο τη θεμελίωση ενός ενεργητικού και προληπτικού συστήματος υγείας, που δεν θα περιορίζεται απλά στη διαχείριση κρίσεων, αλλά θα δίνει βάρος στην πρόληψη των κρίσεων. 

Ο δεύτερος λόγος είναι καθαρά λόγος φιλοσοφίας. 

Υποστηρίζουμε ότι μέσα από την Αυτοδιοίκηση το σύστημα πρόληψης γίνεται αποτελεσματικότερο, γιατί μπορεί να λειτουργήσει με γνώμονα τις ατομικές ανάγκες κάθε πολίτη ή κοινωνικής ομάδας. 

Σε τοπικό επίπεδο. 

Ο τρίτος λόγος, είναι καθαρά λειτουργικός. 

Οι Δήμοι μπορούν να ασκήσουν πιο αποτελεσματικά, πιο άμεσα, πιο οργανωμένα υπηρεσίες πρόληψης.
Με επιστημονικούς κανόνες και διεθνώς κατοχυρωμένες αρχές. 

Και αξιοποιώντας το μεγάλο αριθμό εθελοντών επιστημόνων που προσφέρουν ήδη τις υπηρεσίες τους αφιλοκερδώς μέσα από τις υπάρχουσες δομές υγείας που διαθέτουμε. 

Δομές, όπως τα Δημοτικά μας Ιατρεία, που μπορούν εύκολα να μετατραπούν σε Τοπικά Κέντρα Πρόληψης. 

Την πρόταση αυτή για μετατροπή των Δημοτικών Ιατρείων δεν την αναφέρω σήμερα για πρώτη φορά, την έχω επαναλάβει σε πολλές δημόσιες τοποθετήσεις μου.
Είναι μια πρόταση που την πιστεύω, γιατί οραματίζομαι αυτά τα Τοπικά Κέντρα Πρόληψης ως «μικρά στρατηγεία» που θα αναλαμβάνουν πρωτοβουλίες για την προαγωγή και την πρόληψη της υγείας. 
Με στοχευμένα προγράμματα ιατρικής πρόληψης στους δήμους.

Με την οργάνωση εκδηλώσεων ενημέρωσης του πληθυσμού σε ευρύτερα θέματα πρόληψης.

Με προληπτικές παρεμβάσεις σε συγκεκριμένες ομάδες κοινού.

Με εκστρατείες ενημέρωσης και ευαισθητοποίησης του κοινού για να πείσουμε τους πολίτες για την ανάγκη να δίνουν βάρος στην πρόληψη και όχι στη θεραπεία.

Όλες αυτές θα είναι δράσεις χαμηλού κόστους λειτουργίας, αλλά πολύ υψηλής προστιθέμενης αξίας. 

Όλα αυτά που αναφέρω δεν αποτελούν απλά σχέδια επί χάρτου, αλλά μια ρεαλιστική προσέγγιση της σημερινής πραγματικότητας.

Βλέπουμε όλοι την ανησυχία που έχει ενσκήψει με την εμφάνιση της νέας γρίπης. 

Και βλέπουμε στην πράξη πως μπορεί η έγκυρη ενημέρωση του πληθυσμού να γίνει αποτελεσματικότερα σε τοπικό επίπεδο, παρά σε κεντρικό επίπεδο.

Με δράσεις ενημέρωσης του πληθυσμού που αναλαμβάνουν οι Δήμοι, 

Με πρωτοβουλίες και μέτρα πρόληψης, 
Με τη δημιουργία και λειτουργία κέντρων εμβολιασμών σε δημοτικό επίπεδο,

Κ.λ.π.

Φίλες και φίλοι

Αυτή τη δυνατότητα που η Τοπική Αυτοδιοίκηση διαθέτει, να αποτελέσει δηλαδή το βασικό μοχλό άσκησης στον τομέα της πρόληψης της υγείας, η Ελληνική Πολιτεία δεν μπορεί ακόμη να την αντιληφθεί.

Και τα βήματα που κάνει προς αυτή την κατεύθυνση, είναι θα μπορούσα να πω δειλά.

Τι εννοώ.

Με πρωτοβουλία του Διαδημοτικού Δικτύου Υγείας και της Εθνικής Σχολής Δημόσιας Υγείας κατατέθηκε και εγκρίθηκε από το Υπουργείο Υγείας και Κοινωνικής Αλληλεγγύης, η εκπόνηση μελέτης για την ίδρυση και λειτουργία Κέντρων Πρόληψης, στους Δήμους όλης της χώρας. 

Τα Κέντρα Πρόληψης φιλοδοξούν να γίνουν ένας καινοτόμος Δημοτικός Θεσμός, που θα αναπτυχθεί σε συνεργασία και με την εποπτεία του Υπουργείου Υγείας, ώστε να αποτελούν το σημείο επαφής, που λείπει σήμερα, των ΟΤΑ με το ΕΣΥ. 

Τα Κέντρα Πρόληψης θα διαχειρίζονται ένα σύνολο θεμάτων υγείας όπως είναι:
· η άμεση συμβουλευτική σε ζητήματα πρόληψης και προαγωγής της υγείας, 

· ο προσανατολισμός μέσα στο σύστημα υγείας, 

· η διαχείριση του άμεσου και μικρού κινδύνου κλπ.
Η εγκριθείσα μελέτη αφορά στον καθορισμό τόσο των προτεραιοτήτων, όσο και των προδιαγραφών (κτιριακών, ανθρώπινων πόρων, τεχνολογικού εξοπλισμού κλπ) που θα διέπουν τη λειτουργία αυτών των Κέντρων Πρόληψης.

Ασφαλώς όμως έχουν να γίνουν πολλά μέχρι να περάσουμε από το στάδιο των μελετών, στην πράξη.

Και από ότι αντιλαμβάνομαι μελετώντας τις προτεραιότητες τόσο της νέας πολιτικής ηγεσίας του Υπουργείου Υγείας, όσο και του Υπουργείου Εσωτερικών, δεν είναι στις άμεσες προτεραιότητες τους η εμπλοκή της Αυτοδιοίκησης στην πρόληψη και η αναβάθμιση του ρόλου μας στον τομέα της υγείας.

Δεν μπορούμε να αντιληφθούμε γιατί ούτε η προηγούμενη, αλλά ούτε και η σημερινή κυβέρνηση, δεν τολμούν να προχωρήσουν σε μια γενναία μεταρρύθμιση, που θα αλλάξει προς το καλύτερο την αποτελεσματικότητα του υφιστάμενου συστήματος υγείας.

Δεν μπορούμε να κατανοήσουμε ποιες είναι οι δυνάμεις αυτές που δεν θέλουν η Αυτοδιοίκηση να αποκτήσει έναν ουσιαστικό και ενεργό ρόλο στον τομέα της πρόληψης της υγείας.

Εμείς δεν συμβιβαζόμαστε με τη σημερινή κατάσταση. 

Θα διεκδικήσουμε μέχρι τέλους το ρόλο και τις ευθύνες για να γίνουμε πιο χρήσιμοι και πιο αποτελεσματικοί στους πολίτες των τοπικών μας κοινωνιών.

Φυσικά, όταν διατυπώσαμε την πρόταση μας να αναλάβουμε νέους ρόλους και αρμοδιότητες, μελετήσαμε καλά με ποιον τρόπο θα μπορέσουμε να χρηματοδοτήσουμε το εγχείρημα. 

Έχουμε προτείνει μια σειρά από τρόπους χρηματοδότησης, που όχι μόνον δεν επιβαρύνουν επιπλέον τα δημόσια οικονομικά της υγείας, αλλά αντίθετα εξοικονομούν πολύτιμους πόρους και εκμεταλλεύονται και άλλες πηγές πέραν του κρατικού προϋπολογισμού. 

Συγκεκριμένα, έχουμε μιλήσει για Αξιοποίηση εθνικών και ευρωπαϊκών πόρων, το οποίο σημαίνει αξιοποίηση μέρους των πόρων του Υπουργείου Υγείας που δίνονται σήμερα για πρόληψη. 

Σημαίνει αξιοποίηση πόρων από κονδύλια του Υπουργείου Εσωτερικών, αλλά και του Υπουργείου Απασχόλησης και Κοινωνικής Αλληλεγγύης.

Στο εγχείρημα εντάσσουμε και τους δημοτικούς πόρους που ήδη διατίθενται για τη λειτουργία των υφιστάμενων κοινωνικών μας δομών.

Υπάρχει επίσης η μεγάλη ευκαιρία αξιοποίησης των πόρων του Ε.Σ.Π.Α.
Ενώ σημαντική πηγή χρηματοδότησης του νέου συστήματος μπορούν να είναι οι ιδιωτικοί χορηγοί, στους οποίους μπορούμε να απευθυνθούμε και να ζητήσουμε χρήματα για να χρηματοδοτήσουμε δράσεις και πρωτοβουλίες πρόληψης.
Εμείς κρίνουμε σκόπιμη την ενθάρρυνση της ιδιωτικής πρωτοβουλίας στο πλαίσιο της Εταιρικής Κοινωνικής Ευθύνης, με γνώμονα την προσφορά στο κοινωνικό σύνολο της περιοχής στην οποία λειτουργούν. 

Επίσης θεωρώ ότι παραμένει ανεκμετάλλευτη η δύναμη της κοινωνίας των πολιτών .

Μπορούμε να μετατρέψουμε τη διάθεση των πολιτών σε εθελοντική προσφορά στο μεγαλύτερο κεφάλαιο για την ανάπτυξη δομών που θα στοχεύουν στη στήριξη των κοινωνικών υπηρεσιών που θα παρέχουν οι Δήμοι μας. 

Και μάλιστα όχι μόνον στον τομέα της υγείας.

Στην προσπάθειά μας να παρέχουμε στους πολίτες ένα σύνολο ολοκληρωμένων υπηρεσιών που θα τους δίνουν τη δυνατότητα ισότιμης και πολύπλευρης συμμετοχής σε όλες τις δραστηριότητες, συμβάλλοντας έτσι στη δημιουργία μιας σύγχρονης, τοπικής κοινωνίας δικαίου, πρέπει να δώσουμε ιδιαίτερη έμφαση στον τομέα των πολιτικών πρόνοιας.

Στο πλαίσιο αυτό περιλαμβάνονται μια σειρά από δράσεις όπως:

· Η εκπόνηση ειδικών προγραμμάτων απασχόλησης για ανέργους. Η οποία ήδη έχει πάρει εκρηκτικές διαστάσεις και αναμένεται να πάρει στο επόμενο διάστημα ακόμη μεγαλύτερες.

· Η εκπόνηση Ειδικών Προγραμμάτων Απασχόλησης για τα Άτομα με Αναπηρίες. 

· Η διεκδίκηση της αναβάθμισης του θεσμικού ρόλου της Τοπικής Αυτοδιοίκησης στη χάραξη πολιτικής πρόληψης για την καταπολέμηση των ναρκωτικών. 

· Η διατήρηση των κοινωνικών και προνοιακών δομών που χρηματοδοτήθηκαν από το Β’ και Γ’ ΚΠΣ (π.χ. Βοήθεια στο Σπίτι, Βρεφονηπιακοί, ΚΗΦΗ, κ.λ.π.), με διασφάλιση της χρηματοδότησης τους από το Ε.Σ.Π.Α. και εθνικούς πόρους. 

· Η δημιουργία σε κάθε Δήμο Συμβουλευτικού Κέντρου Οικογενειών. 

· Η δημιουργία Κέντρων Ημερήσιας Φροντίδας Ηλικιωμένων (Κ.Η.Φ.Η.) με σκοπό την καλύτερη ποιότητα στην φροντίδα των ηλικιωμένων. 

· Η λειτουργία Κέντρων Δημιουργικής Απασχόλησης των παιδιών (Κ.Δ.Α.Π.). 
Πρέπει στο σημείο αυτό να ξεκαθαρίσω ότι πρόθεση της Τοπικής Αυτοδιοίκησης δεν είναι να υποκαταστήσει το Κράτος. 

Θέλουμε να δημιουργήσουμε νέα πεδία ευθύνης.
Και όχι νέα πεδία εξουσίας. 

Αυτό που πρέπει να επιδιώξουμε είναι να προχωρήσουμε με γενναία βήματα στην αποκέντρωση των λειτουργιών, ως το μόνο δρόμο για να γίνει η χώρα μας ένα σύγχρονο ευρωπαϊκό κράτος. 

Ένα κράτος που θα νοιάζεται για τους πολίτες του και θα τους προσφέρει υψηλό επίπεδο κοινωνικών υπηρεσιών, στο πλαίσιο μιας κοινωνίας που θα λειτουργεί με αρχές αλληλεγγύης. 
Σε αυτό το νέο μοντέλο η Αυτοδιοίκηση θα έχει ρόλο πρωταγωνιστικό.

Ιδιαίτερα αυτήν την περίοδο, μια περίοδο μεγάλης κρίσης και έντονων αλλαγών που συντελούνται σε όλα τα επίπεδα. 

Και για να ξεπεραστεί η κρίση αυτή, απαιτούνται δράσεις για τη βελτίωση της καθημερινότητας, αποτελεσματική και σε βάθος αντιμετώπιση των τοπικών προβλημάτων, μέσα από μια νέα οπτική των πραγμάτων, ικανή να συμβάλλει στην περαιτέρω πρόοδο των τοπικών υποθέσεων.

Σας ευχαριστώ. 





Γιώργος Πατούλης, 27 Δεκεμβρίου 2009

